Grieke kommer nie oor Spele se fakkelwedloop | Netwerk24
25 Februarie 2020 07:34
Akteurs en dansers oefen die afgelope Saterdag vir volgende maand se seremonie waar die Olimpiese vlam aangesteek sal word. Foto: Reuters
So sê Griekse organiseerders van die aansteek van die Olimpiese vlam in Maart en die daaropvolgende fakkelwedloop in Griekeland en Japan.
Hulle sê hulle neem voorsorgmaatreëls sodat die koronavirus nie tydens die maandlange wedloop versprei nie.
Die Olimpiese fakkel, 'n simbool van wêreldwye vrede en sportmangees, sal op 12 Maart op die plek van die antieke Griekse Spele in Olimpië aangesteek word. Daar sal daarna 'n afloswedloop van sewe dae in Griekeland wees voordat die fakkel op 19 Maart in Athene aan Olimpiese verteenwoordigers van Japan oorhandig sal word.
Die fakkel sal in Japan gedra word tot voor die openingseremonie van die Spele op 24 Julie in Tokio.
Spyros Capralos van die Griekse Olimpiese Komitee sê hy en 'n plaaslike risikobestuur-maatskappy is gereed "sou enigiets gebeur".
Organiseerders is heeltyd in verbinding met die Griekse ministerie van gesondheid.
Die fakkelwedloop betrek honderde fakkeldraers in Griekeland en sowat 10 000 in Japan. Die vlam word van een fakkel na die ander aangesteek so daar is beperkte menslike kontak.
Meer as 2 500 sterftes weens die virus is in China aangemeld en dit het intussen na 28 lande versprei.
Talle sportbyeenkomste in China en Europa moes die laaste tyd afgestel of uitgestel word.
Volgens die Internasionale Olimpiese Komitee (IOK) en die Wêreldgesondheidsorganisasie is daar geen gebeurlikheidsplan om die Spele af te stel of elders aan te bied nie.